周唐輔仙居莊作
作者：白玉蟾
朝代：宋

paragraphs: 黄鸝聲斷桃花飛，一雨三日溪水肥。
龍孫破地蝴蝶懶，梅子如豆糝青枝。
東風吹轉楊柳腰，村南村北杜鵑啼。
稻針刺水鷗抱卵，雙燕商量春欲歸。
蟾溪主人拆社甕，百杯醉我爛如泥。
翠麓軒壁凝古墨，一闋松窗傷春詞。
夜來飲到姮娥去，笙鶴響空人不知。
露華煙華濕蒼蘚，朦朧沆瀣霑我衣，瀑布懸珠濺紫芝。
山猿恐我呼杖屨，啼到日高丈二時。
廬山山下一回首，只是此生長別離。